b'\n_START_ARTICLE_\nVesa-Pekka Laine\n_START_SECTION_\nP\xc3\xa4\xc3\xa4sarjatasolle Vilppaassa\n_START_PARAGRAPH_\nSalolaisen Mesuca Basketin kasvatti Laine pelasi kaudella 2009\xe2\x80\x932010 B-poikien SM-sarjaa Turun NMKY:ss\xc3\xa4 yli 21 pisteen keskiarvolla. TuNMKY voitti kyseisell\xc3\xa4 kaudella ik\xc3\xa4luokkansa SM-pronssia, ja Laine sijoittui henkil\xc3\xb6kohtaisissa tilastoissa pisteiden lis\xc3\xa4ksi riistoissa sarjan k\xc3\xa4rkisijoille. Seuraavat kaksi kautta h\xc3\xa4n pelasi Salon Vilppaassa A-poikien SM-sarjaa. Ensimm\xc3\xa4isell\xc3\xa4 kaudellaan t\xc3\xa4ss\xc3\xa4 ik\xc3\xa4luokassa Laine onnistui runkosarjassa kolmen pisteen heitoissaan erinomaisesti ollen koko runkosarjan tarkin yli 45 prosentin keskiarvollaan. Vilpas ja Laine saavuttivat kauden p\xc3\xa4\xc3\xa4tteksi ik\xc3\xa4luokan SM-pronssia._NEWLINE_Kaudella 2012\xe2\x80\x932013 Laine alkoi pelata Vilppaan ik\xc3\xa4luokkansa I-divisoonan A-juniorijoukkueen lis\xc3\xa4ksi my\xc3\xb6s seuran miesten edustusjoukkueessa. H\xc3\xa4n teki ensiesiintymisens\xc3\xa4 Korisliigassa 3. lokakuuta 2012 Lappeenrannan NMKY:t\xc3\xa4 vastaan heitt\xc3\xa4en kuusi pistett\xc3\xa4. Laine pelasi runkosarjassa 20 ottelussa keskim\xc3\xa4\xc3\xa4rin noin viisi ja puoli minuuttia ottelua kohden ja teki keskim\xc3\xa4\xc3\xa4rin 2,7 pistett\xc3\xa4 per ottelu. Vilpas selviytyi runkosarjan kahdeksantena joukkueena pudotuspeleihin, miss\xc3\xa4 se kuitenkin putosi jo puoliv\xc3\xa4lieriss\xc3\xa4. Laine ei pudotuspeleiss\xc3\xa4 esiintynyt. Kaudella 2013\xe2\x80\x932014 Laineen peliaika kasvoi noin 12 minuuttiin ottelua kohden. H\xc3\xa4n pelasi kaikissa Vilppaan runkosarjaotteluissa parantaen pistekeskiarvoaan 5,2:een ja kirjauttaen 1,1 levypalloa ja 0,9 sy\xc3\xb6tt\xc3\xb6\xc3\xa4 per ottelu. Kolmen pisteen heitoissaan Laine onnistui 42,9-prosenttisesti. Korisliigan piste-enn\xc3\xa4tyksekseen Laine teki 16 pistett\xc3\xa4 19. maaliskuuta 2014 Tapiolan Honkaa vastaan. Vilppaan kausi p\xc3\xa4\xc3\xa4ttyi runkosarjaan, jossa se sijoittui yhdeks\xc3\xa4nneksi. Lis\xc3\xa4ksi Laine pelasi kahdeksan ottelua I-divisioona B:n PeU Basketissa 17,5 pisteen keskiarvolla. Kaudella 2014\xe2\x80\x932015 Laine pelasi j\xc3\xa4lleen kaikissa Vilppaan runkosarjaotteluissa, ja h\xc3\xa4nen peliaikansa pysyi suunnilleen samana. H\xc3\xa4n sivusi sarjan piste-enn\xc3\xa4tyst\xc3\xa4\xc3\xa4n 28. marraskuuta 2014 KTP-Basketia vastaan. Laineen tilastolukemat heikkeniv\xc3\xa4t jonkin verran edelliskaudesta, ja h\xc3\xa4n heitti keskim\xc3\xa4\xc3\xa4rin 3,9 pistett\xc3\xa4 ottelua kohden. Vilpas voitti kauden aikana vain 11 ottelua ja sijoittui runkosarjassa kymmenenneksi karsiutuen pudotuspeleist\xc3\xa4.\n_START_SECTION_\nKorihait\n_START_PARAGRAPH_\nKes\xc3\xa4kuussa 2015 Laine siirtyi I-divisioona A:ssa pelanneeseen Korihaihin, jossa h\xc3\xa4n pelaa takakent\xc3\xa4ll\xc3\xa4 Mikko Jalosen kanssa._NEWLINE_Kes\xc3\xa4kuussa 2016 Laine teki Korihaiden kanssa jatkosopimuksen.'